
Összefogás Észak-Borsodban

Összefogás Észak-Borsodban
Dolgozatomban röviden bemutatom az Észak-Borsodi LEADER térséget, majd a LEADER vidékfejlesztési programot a térségben megvalósult projektek segítségével. A kistérség 4 mikrotérségből áll, Sajó-, Nádasd- és Hangony-völgye és a Bükki Hegyhát, mely összesen 30 települést foglal magába. Rengeteg lehetőség rejlik ezen a területen mind a természeti adottságok, a kultúra és a közösség tagjai által.
Az észak-magyarországi régióban a közismert nevezetességeken kívül, mint például Szalajka-völgy, Aggteleki Cseppkő Barlang, Egri Vár stb. számos rejtett látnivaló található, melyek szintén kedvelt turista látványosságok lehetnek. Ezek a helyek azonban forráshiány miatt „elvesznek”. Különböző kulturális örökségeink, például kastélyok mennek tönkre, mert a tulajdonos önkormányzatok nem tudják fenntartani, felújítani azokat. Részben ezen problémák megoldására is lehetőséget nyújtanak a különböző vidékfejlesztési támogatások.
A jelenben és a jövőben a turizmus mellett egyaránt nagy szerepe van a közösségi programoknak. A sikeres közösségfejlesztő programok, projektek megvalósulása érdekében a mikrotérségekben elengedhetetlen a civil, az önkormányzati és a vállalkozói szféra együttműködése.
A dolgozatban a vidékfejlesztést egy olyan szemszögből közelítem meg, mely főként a helyi közösségek életszínvonalának és identitástudatának fejlesztését mutatja be. A már megvalósított sikeres programok által beigazolódik az, hogy működik az alulról jövő kezdeményezés. A helyiek fő célja, hogy a fiatalok és idősek számára egyaránt megfelelő kínálatot biztosítsanak, szem előtt tartva a generációk közötti párbeszéd kialakítását.
Célom az, hogy bemutassam a LEADER programok közösségformáló erejét, eredményeit és hatásait konkrét példákon keresztül.



